Line Barfod (EL), 2010-11-30:
Jeg synes, at det forslag, som vi behandler her, er dybt uanstændigt, og jeg kan simpelt hen ikke forstå, hvordan Venstre og Konservative kan finde på at stemme for det.
Jeg er spændt på at se, hvem det så er, der skal være de sidste mandater, der skal sikre flertallet for det her forslag.
Jeg synes, det er fuldstændig urimeligt og uanstændigt.
Det er jo ikke, fordi der kommer nogen penge ind på det.
Jeg kan godt se, at man i lovforslaget skriver, at der kommer nogle besparelser, men man har jo netop undladt at regne på, hvor mange enkeltydelser man kommer til at skulle give ude i kommunerne, og hvor meget tid man skal bruge på sagsbehandling af enkeltydelser, hvis man ikke har tænkt sig, at de her mennesker skal sulte.
Nu har vi hørt her i debatten, at man kalder det harmonisering, men man har jo ikke villet svare på – og især ikke Venstres ordfører –
at de borgere, der får brøkpension i Danmark, selv i en eller anden udstrækning har valgt ikke at bo i Danmark i så mange år, at de har ret til en fuld folkepension.
Det har flygtninge ikke, men når vi lytter til Dansk Folkeparti, kan vi forstå, at Dansk Folkeparti nærmest ikke anerkender flygtningebegrebet, eller man synes i hvert fald slet ikke, at flygtninge skal komme til Danmark.
Der er jo andre lande i verden, som har været nødt til at tage imod flere millioner flygtninge.
Men jeg kan forstå, at det synes Dansk Folkeparti altså ikke at Danmark skal bidrage til.
Man vil gerne sende nogle bombemaskiner ud at slå folk ihjel, men hjælpe flygtninge synes man åbenbart ikke at Danmark skal bidrage til.
Så bliver der sagt, at vi ikke skal give positiv særbehandling.
Hvorfor går man så ikke den anden vej?
Hvorfor siger man så ikke, at vi skal fjerne det, at mennesker bliver henvist til almisser?
Jeg synes også, det er et kæmpeproblem, at der er en gruppe af ældre i Danmark, der ikke kan få folkepension eller kun får en meget lille brøkpension, men så lad os da fjerne de regler og sikre, at man får en folkepension, og at man får ret til de ydelser, der følger med folkepensionen, i stedet for at sige, at endnu flere mennesker skal på almisser.
Medmindre det, Dansk Folkeparti egentlig ønsker, er, at vi skal fjerne de rettigheder, vi har, til at alle får en god folkepension, og at vi i stedet skal over til, at man skal stå med hatten i hånden og søge om enkeltydelser, hvor nogle skal sidde og vurdere, hvad man nu er berettiget til.
Det kunne man godt lidt have mistanke om, når man hører de mange forslag, som Dansk Folkeparti er ude med i den her tid, om, at vi skal væk fra velfærden og over til at have forsikringer og almisser osv. i Danmark, Jeg synes så, at det bliver ekstra slemt for de flygtninge, der kommer hertil i en høj alder.
Man vælger jo ikke selv, hvornår man bliver så forfulgt af et regime, at man bliver nødt til at flygte, men nogle vil komme hertil i en høj alder, og de risikerer altså at komme på starthjælp.
Det vil være konsekvensen af det her forslag, at de skal leve 7 år på starthjælp, hvor de ikke kan få de forskellige ydelser, som man normalt kan få, når man er berettiget til folkepension.
De kan ikke få boligydelse, varmehjælp, helbredstillæg og alle de andre ydelser, som en folkepensionist kan få.
De kan få lidt enkeltydelser, hvis de er ved at sulte, hvis deres tænder falder ud, eller andet, men de har nogle kæmpeproblemer fremover, og det er altså det, Dansk Folkeparti ønsker, og som Venstre og Konservative desværre bakker op om, nemlig at vi skal få den situation i Danmark, at der er nogle, der virkelig lever i så dyb fattigdom.
Jeg håber, at det her forslag slet ikke når at blive vedtaget.
Ellers er det i hvert fald helt klart noget af det, der skal laves om, når vi får et nyt flertal, der vil gå i gang med at afskaffe fattigdommen i Danmark.